CELEX: 32017R0677
Language: lt
Date: 2017-04-10 00:00:00
Title: 2017 m. balandžio 10 d. Komisijos įgyvendinimo reglamentas (ES) 2017/677, kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir jūros gylio, taikomų laivų gaubiamaisiais tinklais žvejojant afijas (Aphia minuta) tam tikruose Ispanijos (Mursijos) teritoriniuose vandenyse, galiojimas

11.4.2017   
            
            
               LT
            
            
               Europos Sąjungos oficialusis leidinys
            
            
               L 98/4
            
         KOMISIJOS ĮGYVENDINIMO REGLAMENTAS (ES) 2017/677
   2017 m. balandžio 10 d.
   kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir jūros gylio, taikomų laivų gaubiamaisiais tinklais žvejojant afijas (Aphia minuta) tam tikruose Ispanijos (Mursijos) teritoriniuose vandenyse, galiojimas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (1), ypač į jo 13 straipsnio 5 dalį,
   kadangi:
   
               (1)
            
            
               Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m izobatos, kur tas gylis yra pasiekiamas trumpesniu atstumu nuo kranto;
            
         
               (2)
            
            
               valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 1 dalies, jei įvykdomos tam tikros 13 straipsnio 5 ir 9 dalyse nustatytos sąlygos;
            
         
               (3)
            
            
               2012 m. balandžio 17 d. Komisija gavo Ispanijos prašymą dėl leidimo nukrypti nuo to reglamento 13 straipsnio 1 dalies pirmos pastraipos taikymo laivams, žvejojantiems afijas (Aphia minuta) gaubiamaisiais tinklais jos teritoriniuose vandenyse Mursijos autonominėje srityje;
            
         
               (4)
            
            
               Žuvininkystės mokslo, technikos ir ekonomikos komitetas (STECF) 2013 m. įvertino Ispanijos prašymą dėl nukrypti leidžiančios nuostatos ir su ta nuostata susijusį valdymo plano projektą;
            
         
               (5)
            
            
               Ispanijos valdymo planą Ispanija patvirtino 2013 m. kovo 27 d. (2);
            
         
               (6)
            
            
               nuo 13 straipsnio 1 dalies pirmos pastraipos nukrypti leidžianti nuostata Komisijos įgyvendinimo reglamentu (ES) Nr. 773/2013 (3) buvo suteikta iki 2016 m. gruodžio 31 d.;
            
         
               (7)
            
            
               2013 m. birželio mėn., 2014 m. rugsėjo mėn., 2015 m. liepos mėn. ir 2016 m. liepos mėn. Ispanija Komisijai pateikė valdymo plano įgyvendinimo mokslines ataskaitas;
            
         
               (8)
            
            
               2016 m. liepos 13 d. Ispanijos valdžios institucijos paprašė Europos Komisijos nukrypti leidžiančios nuostatos galiojimą pratęsti laikotarpiui po 2016 m. gruodžio 31 d. Ispanija pateikė naujausios informacijos, kad būtų galima pagrįstai pratęsti nukrypti leidžiančios nuostatos galiojimą;
            
         
               (9)
            
            
               2016 m. STECF įvertino Ispanijos prašymą pratęsti nukrypti leidžiančios nuostatos ir susijusio valdymo plano projekto galiojimą;
            
         
               (10)
            
            
               Ispanijos prašymas dėl nukrypti leidžiančios nuostatos atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;
            
         
               (11)
            
            
               dėl riboto kontinentinio šelfo dydžio ir dėl ypatingo tikslinių rūšių pasiskirstymo esama tam tikrų geografinių apribojimų;
            
         
               (12)
            
            
               žvejyba laivų gaubiamaisiais tinklais negali būti vykdoma kitais žvejybos įrankiais ir neturi didelio poveikio jūros aplinkai;
            
         
               (13)
            
            
               nukrypti leidžianti nuostata, kurios prašo Ispanija, būtų taikoma ribotam laivų skaičiui – tik 27 laivams;
            
         
               (14)
            
            
               valdymo plane užtikrinama, kad žvejybos pastangos nebus didinamos, nes žvejybos leidimai bus išduoti nurodytiems 27 laivams, kurių bendros pastangos – 1 211 kW ir kuriems Ispanija jau yra leidusi žvejoti;
            
         
               (15)
            
            
               tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalies reikalavimus;
            
         
               (16)
            
            
               valdymo planu įvedami pakeitimai, kuriais siekiama žvejybos veiklą padaryti veiksmingesnę, t. y.: i) suteikiama galimybė pasirinkti leidžiamo žvejybos sezono pradžios datą priklausomai nuo oro sąlygų, ii) nustatomas didžiausias per dieną vienam žvejui leidžiamas sužvejoti žuvų kiekis kiekvienam laivui, iii) keičiami ribiniai atskaitos taškai pagal 2012–2016 m. mokslinius duomenis, iv) nustatomos priemonės, skirtos apriboti žvejybos leidimų perleidimą, ir v) įsteigiamas valdymo komitetas, kurį sudaro valdžios institucijų, žvejybos sektoriaus, mokslo bendruomenės ir suinteresuotųjų subjektų atstovai;
            
         
               (17)
            
            
               atitinkama žvejybos veikla tenkina Reglamento (EB) Nr. 1967/2006 4 straipsnio 1 dalyje nustatytus reikalavimus, kuriais išimties tvarka tam tikromis sąlygomis leidžiama žvejyba virš saugomų buveinių, jei žvejojama neliečiant jūrų žolių sąžalynų;
            
         
               (18)
            
            
               Reglamento (EB) Nr. 1967/2006 8 straipsnio 1 dalies h punkto reikalavimas netaikomas, nes jis susijęs su traleriais;
            
         
               (19)
            
            
               dėl reikalavimo laikytis 9 straipsnio 3 dalies, kurioje nustatytas minimalus tinklo akių dydis, Komisija pažymi, kad Ispanija pagal Reglamento (EB) Nr. 1967/2006 9 straipsnio 7 dalį leido savo valdymo plane nukrypti nuo šių nuostatų, kadangi susijusi žvejybos veikla yra labai selektyvi, jos poveikis jūros aplinkai yra mažai reikšmingas ir jai netaikomos 4 straipsnio 5 dalies nuostatos;
            
         
               (20)
            
            
               laikantis Reglamento (EB) Nr. 1224/2009 (4) 14 straipsnyje nustatytų sąlygų, į Ispanijos valdymo planą įtrauktos žvejybos veiklos stebėjimo priemonės;
            
         
               (21)
            
            
               susijusi žvejybos veikla netrukdo kitų laivų veiklai;
            
         
               (22)
            
            
               žvejybos laivų gaubiamaisiais tinklais veikla reguliuojama Ispanijos valdymo planu, siekiant užtikrinti, kad Reglamento (EB) Nr. 1967/2006 III priede nurodytų rūšių žuvų būtų sužvejojama kuo mažiau;
            
         
               (23)
            
            
               galvakojai moliuskai laivų gaubiamaisiais tinklais nežvejojami;
            
         
               (24)
            
            
               į Ispanijos valdymo planą įtrauktos žvejybos veiklos stebėjimo priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje;
            
         
               (25)
            
            
               todėl prašymas leisti taikyti nukrypti leidžiančią nuostatą turėtų būti patenkintas;
            
         
               (26)
            
            
               Ispanija turėtų laiku ir laikydamasi savo valdymo plane numatyto stebėsenos plano pateikti Komisijai ataskaitą;
            
         
               (27)
            
            
               nukrypti leidžiančios nuostatos galiojimo trukmė bus apribota, kad tuo atveju, jei, valdymo plano įgyvendinimo stebėsenos duomenimis, naudojamų išteklių būklė pablogėtų, būtų galima nedelsiant imtis taisomųjų valdymo priemonių ir kartu pagerinti mokslinės informacijos bazę, kuria remiantis būtų tobulinamas valdymo planas;
            
         
               (28)
            
            
               todėl nukrypti leidžianti nuostata turėtų būti taikoma iki 2019 m. gruodžio 31 d.;
            
         
               (29)
            
            
               šiame reglamente numatytos priemonės atitinka Žuvininkystės ir akvakultūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypti leidžianti nuostata
   Reglamento (EB) Nr. 1967/2006 13 straipsnio 1 dalis netaikoma Ispanijos teritoriniuose vandenyse, esančiuose greta Mursijos autonominės srities pakrantės, žvejojant afijas (Aphia minuta) laivų gaubiamaisiais tinklais, naudojamais laivų, kurie:
   
               a)
            
            
               registruoti Mursijos autonominės srities Gyvulininkystės ir žuvininkystės generalinio direktorato jūros registre;
            
         
               b)
            
            
               yra daugiau kaip penkerius metus vykdę žvejybos veiklą ir neplanuoja didinti žvejybos pastangų, ir
            
         
               c)
            
            
               turi žvejybos leidimą ir kuriems taikomas pagal Reglamento (EB) Nr. 1967/2006 19 straipsnį Ispanijos priimtas valdymo planas (toliau – valdymo planas).
            
         Ši nukrypti leidžianti nuostata taikoma iki 2019 m. gruodžio 31 d.
   2 straipsnis
   Stebėsenos planas ir ataskaita
   Ispanija per trejus metus nuo šio reglamento įsigaliojimo Komisijai pateikia pagal 1 straipsnio pirmos dalies c punkte minimą valdymo plane nustatytą stebėsenos planą parengtą ataskaitą.
   3 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. balandžio 10 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 36, 2007 2 8, p. 6.
   
      (2)  Mursijos regiono OL 78, 2013 4 6, p. 13950.
   
      (3)  2013 m. rugpjūčio 12 d. Komisijos įgyvendinimo reglamentas (ES) Nr. 773/2013, kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų gaubiamaisiais tinklais žvejojant afijas (Aphia minuta) tam tikruose Ispanijos (Mursijos) teritoriniuose vandenyse, nukrypti leidžianti nuostata (OL L 217, 2013 8 13, p. 28).
   
      (4)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).